钦定古今图书集成/历象汇编/岁功典/第063卷 > 新秋四首 陈继儒
## 钦定古今图书集成/历象汇编/岁功典/第063卷 > 新秋四首 陈继儒

一片秋声入埜塘，西风萧瑟响寒螀。马嘶大漠川沙
白，鹰下平原草木黄。疏菊篱边如待洒，芰荷池上可
为裳。怀人万里情无限，隔岸蒹葭夜未霜。

悲秋无奈独高歌，歌罢其如秋色何？金屋佳人啼素
扇，玉门老将枕雕戈。元蝉咽露惊飞叶，乌鹊披星欲
渡河。闻说洞庭湖水阔，朝添新绿漾微波。

西望潇湘秋水长，大风初卷白云扬。银河夜落机中
锦，玉露朝侵陌上桑。萤度空梁栖燕幕，鱼翻静渚戏
莲房。亦知此日行吟者，一段愁心挂夕阳。

门掩秋风正寂寥，荒原落日草萧萧。狝猴趁月窥山
果，鸟雀惊人下黍苗。华屋珠帘娇白苎，疏灯角枕怯
冰绡。闲来偶渡前溪口，柳叶菱花一尺潮。